**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 21.08.2023, ora 08.00 – 22.08.2023, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 22.08.2023, ora 07.00**

**RÂURI**

**Debitele au fost în general staționare** exceptând râurile din bazinele hidrografice: Vișeu, Iza, Someșul Mare, Bega, Timiş, Bârzava, Moraviţa, Caraș, Nera, Cerna, cursul superior și mijlociu al Bistriței (afluent al Siretului), cursurile superioare ale Trotușului și Moldovei și cursurile mijlocii și inferioare ale Crișului Negru, Crișului Alb și Mureșului, unde au fost în scădere.

Creșteri izolate de niveluri și debite s-au produs pe unele râuri mici din zonele montane din sud-vestul și nord-estul țării datorită precipitațiilor sub formă de aversă căzute în interval.

Debitele se situează la valori sub mediile multianuale lunare, cu coeficienți moduli cuprinși între 30-70%, mai mari (în jurul și peste normalele lunare) pe râurile din bazinele hidrografice: Bârzava, Moraviţa, Nera și mai mici (sub 30% din normalele lunare) pe râurile din bazinele hidrografice: Tur, Lăpuș, Olt, Râmnicu Sărat, Bârlad, pe cursul Siretului, pe afluenții Moldovei, Bistriței, Trotuşului şi Prutului, pe unii afluenți ai Jiului inferior, Oltului mijlociu, Argeşului superior și pe râurile din Dobrogea.

În interval au fost emise  **patru atenționări hidrologice pentru fenomene imediate.**

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fiîn general staționare**, exceptând cursurile mijlocii și inferioare ale Crișului Negru, Crișului Alb, Mureșului, Begăi, Timișului, Bârzavei, Carașului, Nerei și Cernei, unde vor fi în scădere.

Sunt posibile ușoare creșteri izolate de niveluri și debite pe unele râuri mici din zonele de deal și munte, cu precădere din nord-vestul țării datorită precipitațiilor sub formă de aversă prognozate.

**Nivelurile** pe râuri la stațiile hidrometrice **se vor situa sub** **COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 21-22.08.2023 **a fost** î**n scădere, având valoarea de** **4600 m3/s**, peste media multianuală a lunii **august (4300 m3/s).**

În aval de Porţile de Fier debitele au fost în scădere pe sectorul Gruia-Vadu Oii, relativ staţionare pe sectorul Brăila-Galaţi și în uşoară creștere pe sectorul Isaccea-Tulcea.

**Debitul la intrarea în ţară** (secţiunea Baziaş) **va fi în scădere (4300 m3/s).**

În aval de Porțile de Fier debitele vor fi în scădere.

**2.** **Situaţia meteorologică în intervalul 21.08.2023, ora 09.00 –22.08.2023, ora 06.00**

**Administraţia Naţională de Meteorologie (A.N.M.) a emis în data de 21.08.2023, la ora 10:00, avertizarea meteorologică nr. 112, valabilă** în **intervalul 21-22.08.2023, astfel:**

**-COD GALBEN vizând val de căldură și disconfort termic ridicat: „**valul de căldură va persista în cea mai mare parte a țării, iar în zonele de câmpie și local în cele de deal și podiș va fi caniculă. Disconfortul termic va fi ridicat, iar indicele temperatură-umezeală (ITU) va depăși pragul critic de 80 de unități. Temperaturile maxime se vor situa în general între 33 și 37 de grade, iar minimele se vor încadra între 17 și 24 de grade. Notă: Valul de căldură va persista, în cea mai mare parte a țării, pe tot parcursul săptămânii.”

-**COD PORTOCALIU** **vizând val de căldură în intensificare, caniculă și disconfort termic accentuat: „**în județele Teleorman, Giurgiu, Călărași, Ialomița, Brăila, Constanța, Ilfov și municipiul București valul de căldură și canicula se vor intensifica. Se vor înregistra temperaturi maxime de 37...39 de grade. Disconfortul termic va fi accentuat, iar indicele temperatură-umezeală (ITU) se va situa peste pragul critic de 80 de unități.”

Această avertizare meteorologică a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:*

*-c*ă*tre prefecturile judeţelor:* ***ALBA, ARAD, ARGEŞ, BACĂU, BIHOR, BRAŞOV, BUZĂU, CARAŞ-SEVERIN, CLUJ, CONSTANŢA, DÂMBOVIŢA, DOLJ, GALAŢI, GORJ, HUNEDOARA, IAŞI, MEHEDINŢI, MUREŞ, OLT, PRAHOVA, SATU MARE, SĂLAJ, SIBIU, TIMIŞ, TULCEA, VASLUI, VÂLCEA şi VRANCEA***(28 de prefecturi) *–* ***COD GALBEN;***

*-c*ă*tre prefecturile judeţelor:* ***BRĂILA, CĂLĂRAŞI, CONSTANŢA, GIURGIU, IALOMIŢA, ILFOV, TELEORMAN şi Municipiul BUCUREŞTI*** (8 prefecturi)***- COD PORTOCALIU.***

**În ţară:** valul de căldură a persistat în aproape toată țara, astfel încât vremea a fost în continuare călduroasă, cu disconfort termic ridicat, iar pe arii relativ extinse în sud și local în vest și est a fost caniculă. *Indicele temperatură-umezeală (ITU) a atins și a depășit pragul critic de 80 de unități al disconfortului termic în Dobrogea, Banat, pe arii relativ extinse în Crișana, Oltenia, Muntenia și Moldova, local în Maramureș și pe areale restrânse în Transilvania.* Cerul a avut înnorări temporar accentuate după-amiaza și seara, când au fost averse ce au avut și caracter torențial și descărcări electrice, local la munte și pe arii restrânse în zona submontană și în regiunile sudice. Cantitățile de apă au depășit pe alocuri 15...20 l/mp și izolat 40 l/mp. Vântul a suflat slab și moderat, cu intensificări de scurtă durată în timpul ploilor. Pe parcursul nopții cerul a devenit mai mult senin. Temperaturile maxime au fost cuprinse între 30 de grade la Ocna Șugatag, Huedin, Petroșani, Joseni, Întorsura Buzăului și Piatra Neamț și 39 de grade la București-Filaret, iar la ora 6 valorile termice se încadrau între 13 grade la Joseni, Miercurea Ciuc și Întorsura Buzăului și 27 de

grade la Constanța și Constanța-dig. La începutul și sfârșitul intervalului, în depresiuni, pe areale mici s-a format ceață.

**Observaţie:** în intervalul de diagnoză au fost în vigoare 18 mesaje pentru fenomene meteorologice periculoase imediate:

-1 avertizare meteorologică cod roșu emisă de către SRPV Timișoara;

-2 avertizări meteorologice cod portocaliu (1 emisă de către SRPV Timișoara, 1 emisă de către SRPV Craiova);

-15 atenționări meteorologice cod galben (5 emise de către SRPV Craiova, 3 emise de către CNPM pentru Muntenia, 2 emise de către SRPV Constanța, 2 emise de către SRPV Timișoara, 2 emise de către SRPV Sibiu, 1 emisă de către SRPV Cluj).

**La Bucureşti** valul de căldură și disconfortul termic au persistat, astfel încât temperatura maximă a fost de 37 de grade la Afumați, 38 de grade în Băneasa și 39 de grade la Filaret, iar *indicele temperatură-umezeală (ITU) a depășit pragul critic de 80 de unități.* Cerul a avut înnorări temporare în doua parte a zilei și seara când a plouat, iar în restul intervalului a fost mai mult senin. Vântul a suflat slab și moderat. La ora 6 se înregistrau 20 de grade în Băneasa și 23 de grade la Filaret și Afumați.

**3. Prognoza meteorologică în intervalul 22.08.2023, ora 09.00–23.08.2023, ora 9.00**

**În ţară** valul de căldură va persista, va fi caniculă în zonele de câmpie și pe arii mai restrânse în cele de podiș, iar disconfort termic accentuat se va resimți în majoritatea zonelor, unde indicele temperatură-umezeală (ITU) va depăși pragul critic de 80 de unități. Temperaturile maxime se vor încadra în general între 31 și 37 de grade, iar cele minime vor fi cuprinse între 15 și 24 de grade, mai scăzute în depresiuni, unde vor coborî spre 12...14 grade. Cerul va fi variabil, cu înnorări temporar accentuate și pe arii restrânse averse și descărcări electrice, după-amiaza și seara mai ales la munte, iar noaptea în nord-vest. Vântul va sufla slab și moderat, posibil cu unele intensificări în timpul ploilor.

**La Bucureşti** valul de căldură, canicula și disconfortul termic vor persista, iar indicele temperatură-umezeală (ITU) va depăși pragul critic de 80 de unități. Temperatura maximă se va situa în jurul a 37 de grade, iar cea minimă va fi de 19...22 de grade. Cerul va fi variabil, iar vântul va sufla slab până la moderat.

***II. CALITATEA APELOR***

**Pe râurile interioare**

**S.G.A.Galați** revine cu informații despre poluarea accidentală a cursului de apă Taparnoaga, afluent necodificat al râului Lozova, în zona localității Schela, județul Galați din data de 19.08.2023, din cauza unei avarii la o conductă ce aparține SC OMV Petrom SA. S-a scurs o cantitate de circa 0,05 mc de țiței și apă de zăcământ, fiind afectat cursul de apă Taparnoaga pe o lungime de circa 25 m, la 2,5 km de confluența cu râul Lozova.

Rezultatele analizelor fizico-chimice pentru probele de apă prelevate în data de 20.08.2023 sunt următoarele: amonte zona afectată - s. extractibile -<LOQ, zona afectată - s. extractibile - 200 mg/l și aval de zona afectată - <LOQ.

Reprezentanții firmei de decontaminare Oil Depol Service Constanța au continuat acțiunea de depoluare a zonei afectate a cursului de apă prin: îndepărtarea vegetației acvatice existente în zona afectată, colectarea materialului absorbant folosit și împrăștierea unei noi cantități de material absorbant.

Absorbantul utilizat și contaminat este curățat și depozitat în saci de plastic. Aceștia vor fi eliminați la sfârșitul operațiunii de depoluare de către firma Oil Depol Service Constanța.

Solul poluat cu substanțe petroliere din zona afectată (locul spargerii conductei) este colectat în habe metalice, urmând a fi transportat la Stația de bioremediere din localitatea Smârdan aparținând OMV PETROM SA, în vederea neutralizării acestuia.

Reprezentanții S.G.A. Galați monitorizează în continuare zona afectată.

**Pe fluviul Dunărea**

**Garda Națională de Mediu-Comisariatul Județean Brăila** **și A.B.A. Buzău-Ialomița** revin cu informaţii despre deversarea de ape uzate menajere în fluviul Dunărea din data de 18.08.2023, ora 11:30, produsă ca urmare a unei fisuri pe o lungime de cca 5 m survenite pe conducta de pompare ape uzate municipale din Municipiul Brăila spre stația de epurare.

În data de 18.08.2023 conducta a fost scoasă de sub presiune, s-a decopertat solul cu ajutorul unui buldoexcavator, pe o suprafață de cca 15 mp, iar în data de 19.08.2023 angajaţii unui operator economic au acoperit fisura cu 7 straturi de fibră și rășini. În data de 20.08.2023, la ora 07:30, a fost iniţiată pomparea apelor uzate prin conductă, i**ar la ora 10:00 deversarea în Dunăre a fost sistată.**

Pe perioada evacuării apelor în fluviu s-a realizat monitorizarea indicatorilor de calitate ai apei deversate și ai apelor fluviului prin intermediul laboratorului propriu al Companiei de Utilităţi Publice Dunărea Brăila și prin cel al S.G.A. Brăila. **Rezultatele analizelor nu au relevat o poluare semnificativă a apelor fluviului.**

Pe Marea Neagră nu au au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în intervalul 18-20.08.2023 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon) și ale mediei zilnice de 50 µg/m3 pentru PM10 (pulberi în suspensie cu diametrul sub 10 microni).

1. **În domeniul solului şi vegetaţiei**

**Garda Forestieră Ploiești** informează că în data de 19.08.2023, la ora 18:00, s-a produs un incendiu în zona localității Adânca, pe raza Ocolului Silvic Târgoviște, jud. Dâmbovița. Acesta a afectat o suprafaţă de 0,25 ha de litieră și vegetație ierboasă și a fost stins în aceeași zi, la ora 18:45, de personalul silvic și pompieri (militari și civili).

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 DIRECȚIA COMUNICARE